ठाकुर जी का मंदिर

[1]- यह मंदिर गाँव के "हथाई मोहल्ला" के पास में स्थित है वही गाँव का सबसे प्राचीन मंदिर भी यही है ! इस मंदिर में भगवान विष्णु व माता लक्ष्मी की एक पत्थर से बनी हुई सम्मिलित प्रतिमा है जो बहुत ही चमत्कारिक है ! मंदिर प्रांगण में भगवान शिव पंचायत रूप में विराजमान हैं वहीं पीपली का पेड़ भी विद्यमान है, इस मंदिर में प्राचीन समय में नानका पटेल मीणा का सबसे बड़ा योगदान रहा है ! वर्तमान में यह मंदिर सभी भगतों के लिए सार्वजनिक पूज्य स्थल है ! इस मंदिर में झोंपड़ा गाँव के प्रमुख थोगो ( क्षेत्रों ) का योगदान रहा है जिसमें टापरीवाला थोग , दांगड़ावाला, बड़ी गुवाड़ी वाला, खेड़ली वाला, बनोटा वाला, गुर्जर एरिया , बैरवा एरिया, हथाई मोहल्ला, छतरीनीम पाड़ा एवं नाथ मोहल्ला भी शामिल हैं। 
[2] - द्वितीय ठाकुर जी का नवनिर्मित लक्ष्मी नारायण जी का मंदिर है। इस मंदिर को रूंडीवाला थोग द्वारा बनाया गया है जिसमें रूंडीवाला और बारवाल एरिया का विशेष योगदान रहा है ! इस मंदिर का गुंबज काफी ऊँचा होने के कारण दूर से मंदिर दिखाई पड़ता है। 

वीर तेजाजी महाराज का मंदिर

यह मंदिर गाँव के बीच में स्थित है जो कि राजकीय माध्यमिक विद्यालय के जस्ट पीछे है पास में ग्राम पंचायत स्थित है ! गाँव का सबसे लोकप्रिय मेला वीर तेजाजी के स्थान पर भरता है ! इस मंदिर के लिए पूरे गाँव का विशेष योगदान रहा है यह मंदिर टापरीवाला थोग के पास पड़ता है ! यहाँ पर नागदंश एवं जहरीले कीड़े के काटने पर उनका इलाज किया जाता है ! वीर तेजाजी महाराज किसी मुख्य व्यक्ति को भाव भरकर आता है जिस व्यक्ति को भाव आता है उसे राजस्थानी भाषा में गोठियाँ कहते है ! वर्तमान में वीर तेजाजी महाराज का गोठियाँ श्री ममताराम मीणा है जो नवयुवक है, इससे पहले का भूतपूर्व गोठियाँ श्री श्योजी राम मीणा था ! हाल ही में यहाँ पर पंचमुखी हनुमान मंदिर की गाँव द्वारा विधि विधान से स्थापना की गई है। वीर तेजाजी महाराज के प्रांगण मे बगीचीवाला, धूणीवाला, पंचमुखी हनुमान, पीपलीवाला, बाड़ेलीवाला एवं ऊत बाबा आदि देवी देवता विद्यमान है। 

कालामाल जी का थड़ा

यह स्थान गाँव का सबसे चमत्कारी स्थान है जो कालमालजी ( Kalamal Ji ) के रूप में जाना जाता है। यह स्थान टापरीवाला क्षेत्र में पड़ता है इस स्थान पर चमत्कारिक देव कालमाल जी को मदिरा का भोग लगाया जाता है। कालमाल जी देव का विशेष दिन रविवार को माना जाता है। कहाँ जाता है कि सच्चे दिल जो भी व्यक्ति यहाँ पर माँगता है उसकी हर तमन्ना यहाँ पर पूरी होती है। यह ग्राम झोंपड़ा के बस स्टैंड के पास स्थित है। कालामाल जी देव की सवारी काले कुत्तें की मानी जाती है। यह देव शुरू से लेकर आज तक किसी भी व्यक्ति को भाव के रूप में नहीं आता और न ही इस देव का कोई गोठियाँ रहता। प्राचीन समय में चमत्कारों की वजह से इस जगह देवभूमि की स्थापना टापरीवाला वंश द्वारा की गई थी। आज भी रविवार के दिन टापरीवाला वंश में जन्मे बच्चों के जड़ूलें इसी जगह पर उतारे जाते है। जडूले को हिन्दी भाषा में मूंडन संस्कार कहते है। 

भैरव जी का मंदिर

यह मंदिर ग्राम झोंपड़ा की गुर्जर बस्तीं में बनास नदी के तट पर स्थित है। इस मंदिर का निर्माण भी अति पुरातन है। भैरूजी महाराज की दो प्रतिमाएं मंदिर प्रांगण में विद्यमान है,जिन्हें काल भैरव व बटुक भैरव के नाम से पुकारा जाता है। इस गांव में भैरव जी को समर्पित वार शनिवार है। शनिवार के दिन जागरण अर्थात भजन संध्या व भगवान भैरव की प्रतिदिन आरती होती है। यहां पर भैरव जी भाव रूप गोठियां के शरीर आकर बस्ती के दु:खों का निवारण करते हैं। वर्तमान में भैरव जी का गोठियां श्री देवीलाल गुर्जर है। गांव झोंपड़ा के भैरव जी की चालीसा "श्री भीमराज मीणा" , रेलवे ड्राइवर ने दिनांक २६ फरवरी २०१९ को लिखी गई थी। भैरव जी को गुर्जर गोठ गायन शैली अति प्रिय है। शनिवार के दिन भगवान भैरव को मंदिरा परदे से पिलाई जाती है। भगवान भैरव के प्रांगण में अखंड धूणी प्रज्ज्वलित रहती है एवं हनुमान जी का मंदिर, माता जी की मूर्ति, देवनारायण भगवान सहित छोटी मोटी अनेक प्रतिमाएँ विद्यमान है।

हनुमान जी का मंदिर

इस मंदिर का द्वार दक्षिण दिशा की तरफ है। मंदिर के भीतर हनुमान जी की विशाल प्रतिमा स्थित है। यह मंदिर गाँव के बीच में ग्राम पंचायत व राजकीय माध्यमिक विद्यालय के पास में टापरीवाला थोग में पड़ता है ! यहाँ पर हनुमान जी की भव्य प्रतिमा है ! प्रतिमा पर हर मंगलवार एवं शनिवार के दिन चोला चढ़ाया जाता है। इस मंदिर में सुबह शाम हनुमान जी की आरती होती है वही हर रोज शाम को रामधुन का गायन होता है। इस मंदिर के अलावा हनुमान जी के दो मंदिर है ओर है- आडीबाट का बालाजी एवं पंचमुखी हनुमान मंदिर (वीर तेजाजी के पास)

गरीब नाथ योगी पीठ

शमशान घाट एवं नाथ मोहल्ले के पास स्थित गरीब नाथ योगी पीठ गाँव का बहुत प्रमुख स्थान है, कहाँ जाता है कि प्राचीन समय में सिद्ध पुरुषों ने इस जगह पर जीवत समाधि ली थी। प्राचीन समय में योगी, साधु, महात्मा इसी जगह पर निवास करते थे। यह स्थान भी बनास नदी के तट पर स्थित है, बनास नदी की तरफ से गाँव की शुरूआत यही से होती है। बाबा गरीब नाथ योगी पीठ के प्रांगण में भगवान शिव पंचायत के रूप मे विराजमान है वहीं प्रांगण के मुख्य द्वार के पास में मतवाला भैरू बाबा का छोटा सा स्थान है जहाँ पर भैरू बाबा को मदिरा का भोग लगाया जाता है। गरीब नाथ योगी पीठ के चारों तरफ गाँव द्वारा दीवार करवाई गई है, पास में पानी की टंकी की सुविधा भी उपलब्ध है। बाबा गरीब नाथ की सुबह शाम आरती गाई जाती है एवं शंख ध्वनि बजाई जाती है। गरीब नाथ का अखंड धूणा हमेशा प्रज्वलित रहता है। 

हीरामन बाबा का स्थान

पशुओं एवं दुधारों जानवरों के रूप में प्रसिद्ध हीरामन बाबा का स्थान टापरीवाला थोग के पास पड़ता है। हर छोटे मोटे त्योहार पर बाबा को बस्ती द्वारा भोग लगाया जाता है। गाँव में जानवरों के दूध एवं घी से बाबा को ही सबसे पहले पूजा जाता है क्योंकि पशुओं के देवताओं के रूप मे हीरामन बाबा को विशेष स्थान प्राप्त है। हीरामन बाबा की कृपा से पशु दुध अच्छा देते है और सभी रोगों से मुक्त रहते है। जानवरों के खुशहाल एवं अच्छे दुधारों रहने के लिए गाँव के लोग बाबा हीरामन से कहीं रखते है और मनौतियाँ पूरी होने पर बाबा को पूजा जाता है और घी चढ़ाया जाता है। विशेषकर गाय एवं भैंसे बाबा की कृपा से अच्छी तरह से दूध देती है और धीना की घर में बरकत बनी रहती है। 

अन्य प्रमुख मंदिर

अन्य प्रमुख मंदिरों में शीतला माता जी गुर्जर मोहल्ला, पार्वती स्थान बनास नदी, चीला वाला बाबा बनास नदी, घास भैरूजी टापरीवाला थोग, खेतरपाल जी महाराज टापरीवाला थोग, ऊँधी-सूँधी माता स्थान नाथ मोहल्ला की तरफ, माता जी का मंदिर बैरवा मोहल्ला, पीर बाबा टापरीवाला थोग के सामने, ठाकुरजी का मंदिर श्मशान रास्ता, शिव पंचायत स्थान बडीगवाडी थोग, ऊत बाबा स्थान बस स्टैंड आदि मंदिर गाँव झोंपड़ा गाँव में स्थित है। 

कला एवं संस्कृति
रामस्वरूप जोगी
मीणा/मीना जनजाति
शैक्षणिक एवं प्रशासनिक सुविधा